Kroegman en kelner in hof oor kredietkaartbedrogArgieffoto Asanda Oxley Jadi (26) het in die Kaapstadse landdroshof verskyn nadat hy glo ŉ klant se kredietkaart by die Yacht Club in Kaapstad gekloon het. “ŉ Oplettende klant het glo op Saterdag, 11 Junie, om 16:30 gesien hoe Jadi iemand se kredietkaart kloon,” het kapt. Lloyd Ramovha, woordvoerder van die Valke, gesê. “Die polisie is ontbied en die beskuldigde is na bewering met ŉ ongemagtigde transaksietoestel betrap wat bankkaartinligting kan versamel, waarna hy in hegtenis geneem is.” Jadi bly in aanhouding. Hy staan tereg op aanklag van die oortreding van die Wet op Elektroniese Kommunikasie. Hy moet weer op 20 Julie in die hof verskyn. Intussen het Tafadzwa Felex Madziwadondo (22), ŉ kelner van ŉ restaurant in Race Courseweg in Milnerton, Maandag in die hof verskyn op aanklag van kredietkaartbedrog wat glo tussen Januarie en Junie 2016 gepleeg is. “Verskeie klante van groot banke was slagoffers van onwettige optrede. ŉ Ondersoek deur die Valke en die banke het tot sy inhegtenisneming gelei,” het Ramohva bygevoeg. “Hy is op die dag van sy inhegtenisneming glo betrap met die inligting van verskeie klante se kredietkaarte.” Madziwadondo se saak is uitgestel tot 4 Julie vir sy aansoek om borgtog. Dit is nog nie in een van die sake bekend gemaak hoeveel geld ter sprake is nie.